દિલ્હીમાં આમ આદમી પાર્ટીના શાસન દરમિયાન તેમની વહીવટી ક્ષમતાની મર્યાદાઓ લોકો સમક્ષ ખુલ્લી પડી ગઈ છે. તેમ તેમણે ચૂંટણી દરમિયાન કરેલી જાહેરાતોમાં પણ સૈદ્ધાંતિક બાંધછોડ કરીને સત્તાનો ભોગવટા પ્રત્યે અનુરાગ દર્શાવ્યો છે એ લોકો જોઈ રહ્યા છે. પોતાની બિનકાર્યક્ષમતા છૂપાવવા કેન્દ્ર સરકારને ટાર્ગેટ બનાવવાનો આસાન રસ્તો અપનાવી વડાપ્રધાન પર આક્ષેપબાજી કરવામાં રાચતા રહેલા કેજરીવાલને તેમની ઇમેજ ખરાબ થતી જણાઈ એટલે આક્ષેપબાજી બંધ કરી દીધી હતી. હવે ફરી જૂના માર્ગે રાજનીતિ શરૃ કરી છે. દિલ્હીમાં એલજી હાઉસમાં ધરણાં સામે દિલ્હી હાઈકોર્ટે આકરી ટિપ્પણી કરી તેને લક્ષમાં લેવી જોઈએ. પોતે જે કરી રહ્યા છે તે બધું યોગ્ય છે એમ માનવું અને મનાવવું એ અહંકાર છે. કેજરીવાલને ચારેક રાજ્યોના મુખ્યપ્રધાનોએ સમર્થન આપ્યું અને કેન્દ્રને આ મામલો જલદી ઉકેલવા અનુરોધ કર્યો એ તો વિપક્ષી એકતા દર્શાવવાના પગલાં રૃપે હતું. વડાપ્રધાનના નિવાસને ઘેરાવ કરવાના કાર્યક્રમમાં હાંસિયામાં ધરેલાઈ ગયેલા ડાબેરી પક્ષોએ ઉમળકાભેર સહયોગ આપ્યો. દિલ્હીમાં આમ આદમી પાર્ટી સાથે કોંગ્રેસના ગઠબંધન અંગે સ્થિતિ સ્પષ્ટ ન હોવાથી કેજરીવાલનાં ધરણાં અંગે પણ કોંગ્રેસનું વલણ દ્વિધાયુક્ત રહ્યું. આ સમગ્ર સ્થિતિનો ઉકેલ દિલ્હીને પૂર્ણ રાજ્યનો દરજ્જો આપવામાં રહેલો છે. એટલે કેજરીવાલે એ માગણી દોહરાવી છે, પરંતુ તમામ વ્યાવહારિક કારણોસર એ શક્ય બને તેમ લાગતું નથી. કમ સે કમ દિલ્હીના વહીવટ માટે કેજરીવાલે શાસનશૈલી સંજોગોને અનુકૂળ બનાવવી જોઈએ.